Stand Up Trondheim

Stand Up Trondheim er en stand up-klubb og artistformidler i Trondheim. Klubben ble startet i 1998 og er dermed den eldste stand-up-klubben i Norge utenfor Oslo . Stand Up Trondheim setter opp faste show flere ganger i måneden i Trondheim og med uregelmessige mellomrom i andre deler av Trøndelag. I tillegg er klubben en fellesorganisasjon for stand-up-komikere i Trondheim og omegn.


== Historie ==
Stand Up Trondheim ble startet i 1998 av Yngve Skomsvoll og Magne Storvik etter at en gjeng fra Studentersamfundets Interne Teater ønsket å få et kurs i stand-up. Ettersom Skomsvoll hadde stått på scenen i Oslo en stund, var det han som holdt kurset. Klubben vokste seg etter hvert ut av studentmiljøets indre sirkler og fikk sin første faste scene på Kafé Replikken.
Stand Up Trondheim har imidlertid flyttet mye rundt og arrangert sine show på mange av Trondheims scener, kaféer og utesteder, som blant annet Hans og Grete, Blue Garden, Teatercaféen, Posepilten, Bybroen Scene, Cherrox og Klubben på Samfundet. Klubben har nå faste show på henholdsvis Olavs Pub og Spiseri, Ila Brainnstasjon, Good Omens og Nattergalen.
I dag ledes klubben av den sørafrikanske komikeren Alan Drop .


== Komikere ==
Stand Up Trondheim har svært lenge vært den eneste stand-up-klubben i Trøndelag, og har derfor vært et naturlig samlingspunkt for vordende stand-up-komikere i regionen. I tillegg til lokale trøndere, har Stand Up Trondheim også rekruttert tungt fra Trondheims store studentmasse.
Klubben har siden starten huset en rekke komikere som har blitt velkjente over hele landet både på og utenfor stand-up-scenen. Dette inkluderer blant andre Dag Sørås, Pernille Sørensen, Are Sende Osen, Mads Hadler, Yngve Skomsvoll, Per Erik Skogan, Johan Mjønes og Fredrik Sjaastad Næss.
Blant klubbens mest aktive komikere i dag finner man Ronny Torsteinsen, Alan Drop, Magne Køste, Mariell Køste, Anders Tangenes, Hroar Nordhaug og Stian Foss. Mens kun en håndfull av Stand Up Trondheims komikere driver profesjonelt med stand-up, finnes det i tillegg en stor underskog av komikere som står på scenen med uregelmessige mellomrom.


== Show ==


=== Comedy Night ===
Stand Up Trondheim arrangerer to typer show hver måned i Trondheim. De store klubbshowene heter Comedy Night, og arrangeres på Olavs Pub og Spiseri, med plass til over 250 publikummere . På disse showene opptrer profesjonelle og ofte kjente komikere fra hele landet, samt Trondheim-komikere som har nådd et visst nivå. Comedy Night ble arrangert for første gang 16. februar 2012. Headliner for anledningen var Stand Up Trondheims gamle grunnlegger, Yngve Skomsvoll. I tillegg opptrådte Alan Drop, Kevin Lunde, Nils-Erik Flatø, Hroar Nordhaug og Anders Tangenes denne kvelden . Komikere som senere har opptrådt på Comedy Night inkluderer Bård Tufte Johansen, Martin Beyer-Olsen, Christer Torjussen og Christian Mikkelsen, samt internasjonale komikere som Andy Zaltzman og Shazia Mirza.


=== Uprøvd ===
Stand Up Trondheim arrangerer også hver måned et show som heter Uprøvd, (tidligere Open Mic) . Dette er klubbkvelder i mindre skala enn Comedy Night, hvor nykommere kan prøve seg på scenen og andre komikere kan prøve nye vitser. Uprøvd arrangeres hver måned på tre forskjellige scener, slik at den samme rekken med komikere fremfører det samme materialet tre ganger. Disse foregår på både Good Omens, Kudos og Nattergalen, men dette har variert og Uprøvd har tidligere blitt arrangert på både Ila Brainnstasjon, 3B og Fru Lundgreen. Navnet på konseptet til tross, dette er ikke en åpen scene hvor publikum kan komme opp på scenen og opptre. I Trondheim må nykommere som ønsker å prøve seg på scenen kontakte Stand Up Trondheim på forhånd og gå gjennom en audition . Deretter blir de som ansees for å være gode nok tatt inn på skrivemøter hvor de får tilbakemeldinger på materialet sitt. Når de så ansees for å være klare for å opptre foran publikum, får de slippe til på Uprøvd-scenene.


== Referanser ==


== Eksterne lenker ==
Stand Up Trondheim